Broj: 711-I-72-P-328-21/23-04-24

Zagreb, 09. rujna 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11), povodom neanonimne prijave sukoba interesa podnesene protiv **dužnosnika Vojka Brauta, zamjenika župana Primorsko-goranske županije,** na 185. sjednici, održanoj 09. rujna 2022., donosi sljedeću

**ODLUKU**

**Postupak za odlučivanje o sukobu interesa protiv dužnosnika Vojka Brauta, zamjenika župana Primorsko-goranske županije, neće se pokrenuti s obzirom da iz prikupljenih podataka i dokumentacije u vezi okolnosti da je istodobno uz obnašanje dužnosti zamjenika župana Primorsko-goranske županije kao odvjetnik zastupao Primorsko-goransku županiju, proizlazi da je dužnosnik odmah po stupanju na navedenu dužnost prestao obavljati odvjetničku djelatnost.**

Obrazloženje

 Povjerenstvo je dana 16. prosinca 2021.g. zaprimilo neanonimnu prijavu mogućeg sukoba interesa pod poslovnim brojem: 711-U-5901-P-328/21-01-1. U predmetnoj prijavi se u bitnom navodi da dužnosnik Vojko Braut, zamjenik župana Primorsko-goranske županije istodobno kao odvjetnik zastupa Primorsko-goransku županiju, kao i druge pravne osobe čiji su osnivači Grad Rijeka i Primorsko-goranska županija te da je time povrijedio odredbe ZSSI/11-a.

 Člankom 3. stavkom 1. podstavkom 28. ZSSI/11-a propisano je da su župani, gradonačelnik Grada Zagreba i njihovi zamjenici dužnosnici u smislu istog Zakona. Uvidom u Registar dužnosnika kojeg ustrojava i vodi Povjerenstvo utvrđeno je da dužnosnik Vojko Braut obnaša dužnost zamjenika župana Primorsko-goranske županije od 08. lipnja 2021., slijedom čega je obvezan postupati sukladno odredbama ZSSI/11-a.

 Člankom 39. stavkom 1. ZSSI/11-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

 Člankom 60. Zakona o sprječavanju sukoba interesa („Narodne novine“, broj 43/21., u daljnjem tekstu: ZSSI/21) propisano je da će se postupci započeti prije stupanja na snagu toga Zakona dovršiti prema odredbama ZSSI/11-a.

 Slijedom navedenog, Povjerenstvo utvrđuje kako će predmet P-328/21, koji je formiran prije stupanja ZSSI/21-a na snagu dana 25. prosinca 2021., biti dovršen sukladno odredbama ZSSI/11-a.

 Povjerenstvo je od Primorsko-goranske županije dopisom broj 711-I-2177-P-328/21-02-8 od 23. prosinca 2021.g. zatražilo da se očituje koristi li Primorsko-goranska županija pravne usluge zajedničkog odvjetničkog ureda Vojko Braut i Petar Petrinić, odnosno dužnosnika Vojka Brauta kao odvjetnika te ako koristi ili je koristila usluge navedenog odvjetnika/odvjetničkog ureda da navede kada su sklapani ugovori o pružanju pravne pomoći s navedenim odvjetnikom/odvjetničkim uredom, odnosno kada i za koje postupke su izdavane punomoći. Također, zatraženo je očitovanje tko je donio odluku o odabiru te ako je sklopljen ugovor o pružanju pravne pomoći kojim se Primorsko-goranska županija obvezuje plaćati navedenom odvjetniku/odvjetničkom uredu paušalni iznos za pružene pravne usluge, tko je u ime navedene županije odlučio o sklapanju navedenog ugovora te je li prethodno pribavljeno više ponuda.

 Primorsko-goranska županija odgovorila je na traženje Povjerenstva dopisom KLASA: 053-02/21-01/01, URBROJ: 2170/1-06-02/1-21-232 od 31. prosinca 2021.g. U dopisu je navedeno da je dana 29. prosinca 2020. godine sukladno Obavijesti o odabiru u predmetu jednostavne nabave savjetodavnih usluga na području imovinsko-pravnih poslova evidencijski broj nabave: 06/02-20/49 (KLASA: 406-01/20-04/96, URBROJ: 2170/1- 06-01/4-20-9), a temeljem prethodno provedenog postupka jednostavne nabave savjetodavnih usluga na području imovinsko-pravnih poslova, odabrana ponuda ponuditelja: Zajednički odvjetnički ured Vojko Braut i Petar Petrinić iz Rijeke. U predmetnom postupku da je Primorsko-goranska županija putem nadležnog upravnog odjela zatražila dostavu ponude od tri gospodarska subjekta i to: Odvjetnice Lane Roje, odvjetnika Florijana Matića te Zajedničkog odvjetničkog ureda Braut i Petrinić, pri čemu je kriterij odabira bila najniža cijena, a sve sukladno Uputi o postupanju u nabavi roba, radova ili usluga Primorsko-goranske županije (KLASA: 022-04/19-01/1, URBROJ: 2170/1-01-01/5-19-6 od 14. siječnja 2019. godine). Navodi se da je temeljem provedenog postupka jednostavne nabave i navedene Obavijesti o odabiru dana 29. prosinca 2020. godine sklopljen je Ugovor broj 06/02-20/49 o pružanju savjetodavnih usluga na području imovinsko-pravnih poslova sa Zajedničkim odvjetničkim uredom Vojko Braut i Petar Petrinić iz Rijeke (KLASA: 406-01/20-04/96, URBROJ: 2170/1- 06-01/2-20-10), čija se primjena odnosila na 2021. godinu. Dana 07. lipnja 2021. godine sklopljen Dodatak I. Ugovora broj 06/02-20/49 o pružanju savjetodavnih usluga na području imovinsko-pravnih poslova (KLASA: 406-01/20-04/96, URBROJ: 2170/1-06-01/2-20-15) s odvjetnikom Petrom Petrinićem iz Rijeke. Nadalje, navedeno je da je predmetnim Dodatkom utvrđeno da je Rješenjem Hrvatske odvjetničke komore poslovni broj: ZOU-8082/14, 5136/2021 od dana 07. lipnja 2021. godine Zajednički odvjetnički ured Vojko Braut i Petar Petrinić sa sjedištem u Rijeci, Ivana Grohovca 1, OIB: 57915369210, brisan iz Upisnika zajedničkih odvjetničkih ureda Hrvatske odvjetničke komore te da je Potvrdom Hrvatske odvjetničke komore poslovni broj: 5170/2021, od dana 07. lipnja 2021. godine određeno da odvjetnik Petar Petrinić, OIB: 39177806301, od dana 08. lipnja 2021. godine nastavlja samostalno obavljati odvjetničku djelatnost sa sjedištem u Rijeci, Ivana Grohovca te da je slijedom navedenog, do dana 31. prosinca 2021. godine savjetodavne usluge na području imovinsko-pravnih poslova nastavio pružati odvjetnik Petar Petrinić.

 Također se ističe da je pozivom na dostavu ponude u postupku jednostavne nabave (KLASA: 406- 01/21-04/97, URBROJ: 2170/1-06-01/4-21-3) od 30. studenog 2021. godine zatražena dostava ponude u postupku nabave savjetodavnih usluga na području imovinsko-pravnih poslova od tri gospodarska subjekta, i to: Odvjetničkog društva Jajaš & Vukelić d.o.o. iz Rijeke, Odvjetnika Florijana Matića iz Rijeke te Odvjetnika Petra Petrinića iz Rijeke, pri čemu je kriterij odabira također bila najniža cijena. Sukladno Obavijesti o odabiru u predmetu jednostavne nabave savjetodavnih usluga na području imovinsko-pravnih poslova evidencijski broj nabave: 06/02-21/54 (KLASA: 406-01/21-04/97, URBROJ: 2170/1-06-01/4-21-7) od 14. prosinca 2021. godine, a temeljem prethodno provedenog postupka jednostavne nabave savjetodavnih usluga na području imovinsko-pravnih poslova, odabrana je ponuda ponuditelja: Odvjetničko društvo Jajaš & Vukelić d.o.o. iz Rijeke te je sa odabranim ponuditeljem u tijeku sklapanje godišnjeg Ugovora broj 06/02-21/54 o pružanju savjetodavnih usluga na području imovinsko-pravnih poslova KLASA:406-01/21- 04/97, URBROJ: 2170/1-06-01/2-21-A) za 2022. godinu. Zaključno je navedeno da iz priložene dokumentacije i očitovanja proizlazi da Primorsko-goranska županija nema zaključen ugovor s dužnosnikom Vojkom Brautom, obzirom je isti stupio na dužnost zamjenika župana Primorsko-goranske županije s danom 08. lipnja 2021. godine, a dana 07. lipnja 2021. godine Vojko Braut brisan iz imenika odvjetnika te od tada više ne obavlja odvjetničku djelatnost.

 U prilogu očitovanja dostavljeni su Obavijest Upravnog odjela za opću imovinu i upravljanje imovinom Primorsko-goranske županije KLASA: 406-01/20-04/96, URBROJ:2170/1-06-01/4-20-9 od 29. prosinca 2020. godine o odabiru u predmetu jednostavne nabave savjetodavnih usluga na području imovinsko-pravnih poslova, Ugovor o pružanju savjetodavnih usluga na području imovinsko-pravnih poslova broj 06/02-20/49 od 29. prosinca 2020. zaključen između Primorsko-goranske županije i Zajedničkog odvjetničkog ureda Vojko Braut i Petar Petrinić iz Rijeke, dodatak Ugovoru broj 06/02-20/49 od 07. lipnja 2021. te Rješenje Hrvatske odvjetničke komore broj ZOU-8082/14, 5136/2021 od 07.lipnja 2021. kojim se zajednički odvjetnički ured Vojko Braut i Petar Petrinić briše iz Upisnika zajedničkih odvjetničkih ureda Hrvatske odvjetničke komore s danom 07. lipnja 2021.g.

 Člankom 2. stavkom 1. ZSSI/11-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe na njegovu nepristranost, zatim kada se osnovano može smatrati da privatni interes dužnosnika utječe te kada privatni interes može utjecati na nepristranost dužnosnika u obavljanju javne dužnosti.

 Člankom 7. ZSSI/11-a propisana su zabranjena djelovanja dužnosnika te je podstavkom c) propisano da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

 Uvidom u dostavljeno očitovanje i dokumentaciju, Povjerenstvo je utvrdilo kako je Vojko Braut kao odvjetnik u Zajedničkom odvjetničkom uredu Vojko Braut i ………….. zastupao Primorsko-goransku županiju od 01. siječnja 2021. pa do 07. lipnja 2021., kada je isti brisan iz Imenika Hrvatske odvjetničke komore, odnosno da je zastupao navedenu županiju u razdoblju prije nego što je stupio na dužnost zamjenika župana Primorsko-goranske županije, kao i da je odmah nakon stupanja na navedenu dužnost prestao obavljati odvjetničku djelatnost u Zajedničkom odvjetničkom uredu Vojko Braut i Petar Petrinić iz Rijeke.

 Slijedom navedenog, Povjerenstvo ocjenjuje navode iz prijave neosnovanim te se postupak protiv dužnosnika neće pokrenuti, jer nije utvrđeno da bi za vrijeme obnašanja dužnosti zamjenika župana Primorsko-goranske županije obavljao poslove pravnog zastupanja navedene županije.

 Slijedom navedenog, Povjerenstvo je donijelo odluku kao u izreci ovog akta.

 PREDSJEDNICA POVJERENSTVA

 Nataša Novaković, dipl.iur

Dostaviti:

1. Dužnosnik Vojko Braut, osobnom dostavom
2. na znanje, Podnositelj prijave
3. Objava na internetskoj stranici Povjerenstva
4. Pismohrana